Tuj junky iwitq kyꞌilaꞌj xjal aj ojetq tuq kyejakon tuj te qꞌij te Paskw,
owok kchaꞌoꞌ qa te Jesus opoyon tuq Jerusalen,
ntons kyetz otzaj kyiqaꞌ txaq rams bꞌix eꞌex kanol tetz,
bꞌix nkyesikyꞌin tuq ikxjani:
«¡Galanxwit kyꞌik tiꞌj te aj ma tzul kolol qetza!
¡Galanxwit kyꞌik tiꞌj te aj tzul aj tlajen Qajawil!
¡A tetz te twitzaleꞌ kꞌulul mandad te qamaqꞌ Israel!»
Te Jesus,
oxik siꞌ tetz jun chꞌi tal bur,
bꞌix ojaw iqaꞌ tzan te tal bur,
ikxji okyꞌik kixiꞌ iktzaꞌx nyolin tuj te Tuꞌjal Dios,
“Etetz aꞌix aj amaqꞌ Jerusalen,
kꞌon kxobꞌ.
Intxik eten te twitzaleꞌ kꞌulul mandad te etetz,
tzul iqaꞌ tzan jun chꞌi tal bur.”
Tbꞌay kye txnaqꞌatz te Jesus kꞌontiꞌl owox tuj kywiꞌ kyaqil aj ntzani,
per ya ma jakon tuj twitꞌlel tuj kaꞌj ntons maxji otzaj kynaꞌoꞌ kyaqil aj okyꞌik tiꞌj aj qꞌijji,
komo ya tzꞌibꞌankaj tuq tiꞌj oqtxiꞌ.
Ntons kye xjal aj akyeqet tuq tukyꞌi Jesus aj tetz tukꞌleꞌ te Lásaro aj tjaw anqꞌin titzaꞌ,
kyetz nxik tuq kypakbꞌaꞌ kyaqil aj ojetq tuq tzꞌok kyen.
Astilji kye xjal eꞌetz kanol tetz tzan tpaj ojetq tuq tzꞌok kchaꞌoꞌ tiꞌj te seny aj oqet tkꞌuluꞌ tukyꞌi tajwalil Dios.
Yatzun kye aj bꞌuchꞌuj Parisey nkyqꞌumaꞌ tuq kyibꞌkyibꞌx ikxjani:
«Intok eten waq etetz,
ikxji nlay bꞌantik tidiꞌ qitzaꞌ,
intxik eten kyaqil kye xjal nkyeꞌok lapet tiꞌj.»